钦定古今图书集成/明伦汇编/闺媛典/第296卷 > 皇清二十九 > 吴昭妻吕氏
## 钦定古今图书集成/明伦汇编/闺媛典/第296卷 > 皇清二十九 > 吴昭妻吕氏

按《莱芜县志》：“吕氏，诸生吴昭妻。年十八归吴。夫死，子裔铨方弱龄，以守城殉难，止遗两女。氏不忍夫祀中绝，抚侄为子，无异所生。遇诸侄皆有恩，咸得成立。小姑李日蕃妻，孀贫自守，氏迎归同居，纺绩十馀年，如宾友焉。一切丧葬之事，皆出氏手营。县令旌表。”